‘Rubbermat’ veroorsaak ernstige motorfietsongelukSchalk Izaakse is Saterdagoggend ernstig in ’n motorfietsongeluk beseer. (Foto: Facebook / CMA Wonderboom) ’n Rubbermat in die pad was die oorsaak van die motorfietsongeluk Saterdagoggend op die N1-noord in Pretoria waarin ’n 60-jarige man ernstig beseer is. Schalk Izaakse het ernstige beserings aan albei sy bene en regterarm opgedoen en word tans in die Netcare Milpark-hospitaal in Johannesburg behandel. “Schalk het baie ernstig seergekry. Die dokter het al oor die naweek aan hom gewerk en die wonde skoongemaak. Hy is nog nie geopereer nie. Die dokters sê die volgende paar dae is nogal kritiek,” het Hector Jamieson (36), vise-president van die Christian Motorcycle Association (CMA) in Noord-Gauteng, Maandag aan Maroela Media gesê. Izaakse is ŉ jarelange lid van die CMA se Wonderboom-tak en was saam met ŉ klein groep CMA-motorfietsryers van Midrand na ŉ saamtrek in die Hammanskraal-omgewing op pad toe die ongeluk plaasgevind het. Hulle het vroeër die oggend by hul hoofkantoor vir ’n maandelikse evangeliebediening vir mans bymekaargekom. Die ongeluk het naby die Rigel-afrit plaasgevind. (Foto: Facebook / Riana Engelbrecht) Jamieson vertel dat hy [Jamieson] en nog ŉ motorfietsryer self oor dié mat gery het voordat dit opgeskep is en Izaakse op sy motorfiets getref het. Die mat, sowat 1 m x 60 cm groot, het onder Izaakse se motorfiets beland en sy val veroorsaak. Die wind wat die mat laat oplig het, is vermoedelik deur ŉ verbygaande motoris se voertuig veroorsaak. Jamieson sê hulle weet nie waar die mat vandaan gekom het en of dit dalk vroeër van ŉ bakkie afgewaai het nie. “Die rubber, sponserige mat het in die vinnige baan op die snelweg gelê, maar weens verkeer in die baan langs ons, kon ons nie die mat vermy en uitswaai nie,” het Jamieson gesê. Luidens ŉ inskrywing op Facebook is Izaakse se operasie uitgestel omdat sy hart nie stabiel genoeg was nie, en omdat dokters bekommerd was oor nierversaking. “Sy lewensfunksies lyk vandag [Sondag] baie beter, maar hy het al jul gebede nodig,” het Riana Engelbrecht op Facebook geskryf. Maroela Media het vroeër berig dat die ongeluk naby die Rigel-afrit in Pretoria-Oos plaasgevind het. Izaakse is op die toneel behandel en met ŉ Netcare 911-helikopter na die hospitaal vervoer. ŉ Motoris het die nooddienste ontbied en Emer-G-Med sowel as Netcare911 was spoedig op die toneel. Jamieson sê hulle het op die toneel ook goeie ondersteuning van die Tshwane-metro en Sanral ontvang. Volgens Jamieson is Izaakse juis na Milpark vervoer omdat dit een van die hospitale is met ŉ span wat in motorfietsongelukke spesialiseer. “Hy kry regtig die beste sorg.” Dit is nie bekend wanneer hy geopereer sal word nie.